Viimasel ajal on kuidagi eriti teemaks olnud makaron. Kuulsin lausa juttu, et siin majas muud ei söödagi. Kuna mulle pakkus see veidi nalja, siis pühendan selle makaroniroa ekstra nendele, kes end jutuvestjana ära tundsid :D Nali naljaks, kehavedelik kaljaks, ma siiski kavatsen vähemalt korra menüü jooksul oma pipardajatele ( ja endale) rõõmu valmistada. See on kindla peale minek ja mul on ainult hea meel, kui üks söögikord möödub vigisemata. Seega, jõudu juttudeks, ma jätkan samas vaimus :D
Antud toidu jaoks on vaja väike karp šampinjone, 3-4 porgandit, üks suvikõrvits, 1dl piima, pakk hakkliha, 1 sibul, maitseaineid, tilli, peterselli, üks puljongikuubik ja võid/õli.
Võta pann ja pane sinna hakkliha. Lisa ka tükeldatud seened, sibul. Samuti riivitud porgand ja suvikõrvits. Küpseta kogu kupatust õlis/võis. Ära unusta lisada ka maitseaineid ja tilli/peterselli. Prae nii kaua, kuni hakkliha on valmis. Seejärel lisa piim ja hoia panni tulel, kuni koostisosad on pehmed. Samal ajal keeda ära ka makaronid. Lisa keeduveele ka puljongikuubik ja maitseained. Kui makaron ja hakklihasegu on mõlemad valmis, sega need potis kokku ja naudi oma eriti kiiresti valminud õhtueinet :D
Selle toidu juures võib kasutada ka tüümiani ja päevalilleseemneid. Viimaseid peaks enne toidu peale raputamist kuival pannil röstima. Tavalise piima asemel võib kasutada ka kookospiima.